Nafarroako Parlamentuko Mahaiak, 2020ko abenduaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, fase-aldaketak eta berrirekitzeak erabakitzeko adierazle eta parametro objektiboei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko abenduaren 1ean

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

Joan den azaroaren 23an Nafarroako Gobernuak, ostalaritzako sektoreko ordezkariekin bilera izan ondoren emandako prentsa-oharraren bidez, aditzera eman zuen aipatu bileran zehaztu egin zirela “fase-aldaketak eta berrirekitzeak erabakitzeko adierazle eta parametro objektiboak”.

Zein dira irizpide eta atalase horiek?

Zertan datza fase bakoitza?

Aipatu bileran zehaztutako irizpide eta atalaseen gaineko xehetasuna eskatzen dugu eta, halakorik izan bada, geroagoko aldaketak eta haien justifikazioa.

Iruñean, 2020ko azaroaren 25ean

Foru parlamentaria: Cristina Ibarrola Guillén